ORDE do 22 de decembro de 1997 pola que se regulan as subvencións para salas de exhibición cinematográfica situadas en zonas rurais ou de baixa rendibilidade.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/03/1998

As salas de exhibición cinematográfica son un foro cultural particularmente importante na sociedade actual. É sabido que no presente o sector da exhibición cinematográfica atravesa unha importante crise, que ten como principal efecto o crecente peche de salas, particularmente en zonas rurais. Na actualidade, son as comunidades autónomas a administración competente para convocar e conceder axudas á exhibición cinematográfica, conforme os criterios establecidos no Real decreto 1282/1989, e a Orde do 12 de marzo de 1990 do Ministerio de Cultura.
Por todo isto,
DISPOÑO:
Artigo 1º
Convócanse subvencións para salas de exhibición cinematográfica situadas en zonas rurais ou de baixa rendibilidade, con cargo á aplicación orzamentaria 10.04.353C.470.0 dos orzamentos xerais da Comunidade Autónoma de Galicia para 1998, por incorporación de crédito procedente de 1997.
Artigo 2º
Poderán optar ás subvencións os titulares de salas de exhibición cinematográfica situadas fóra de capitais de provincia, en localidades con poboación inferior a 50.000 habitantes, que durante 1996 tivesen actividade, cando menos, durante catro meses, obtendo unha recadación anual bruta inferior a 5.000.000 de pesetas, e que estean inscritos no Rexistro de Empresas do Instituto da Cinematografía e das Artes Audiovisuais.
Artigo 3º
A contía das axudas será proporcional ó número de semanas de actividade realizada por cada sala durante o ano 1996, sen que, en ningún caso, a contía da axuda poida ser superior á recadación bruta obtida no dito ano.
Artigo 4º
As solicitudes faranse mediante instancia dirixida ó conselleiro de Cultura, Comunicación Social e Turismo, segundo o modelo que figura como anexo desta orde, e presentarana no rexistro xeral da Consellería de Cultura e Comunicación Social ou nos rexistros das súas delegacións provinciais, sen prexuízo do establecido no artigo 38.4º da vixente Lei 30/1992, do 26 de novembro, de réxime xurídico das administracións públicas e do procedemento administrativo común, no prazo de trinta días contados a partir do día seguinte ó da publicación desta orde no Diario Oficial de Galicia.
Xuntaranse os seguintes documentos:
1. Instancia.
2. Fotocopia do DNI do solicitante.
3. Acreditación suficiente da súa titularidade sobre a sala. Compulsa.
4. Documentación acreditativa da inscrición da sala no Rexistro de Empresas do Instituto da Cinematografía e das Artes Audiovisuais. Compulsa.
5. Fotocopia compulsada do documento acreditativo de estar ó día no pagamento do imposto de actividades económicas.
6. Cédula de identificación fiscal.
7. Acreditación da actividade mediante a presentación dos partes-declaración de exhibición semanal debidamente cubertos pola Sociedad General de Autores de España.
8. Relación na que se indique o número de semanas de actividade indicando a recadación bruta por semana.
9. Para efectos de posibilita-la liquidación do importe da subvención que correspondese, deberán presentar certificación de estar ó día nas súas obrigas fiscais e coa Seguridade Social, así como de non ter débedas coa Xunta de Galicia. Así mesmo, deberán achegar certificado bancario da existencia da conta na que o solicitante sexa o titular.
Artigo 5º
Recibidas as solicitudes de subvención e a súa documentación, serán analizadas polos servicios competentes da Dirección Xeral de Medios de Comunicación Social e Audiovisual e o director xeral de Medios de Comunicación Social e Audiovisual elevará a correspondente proposta ó conselleiro de Cultura e Comunicación Social, que resolverá.
Artigo 6º
Unha vez resolta e notificada a concesión da subvención farase efectiva a cantidade adxudicada sempre e cando consten na Dirección Xeral de Medios de Comunicación Social e Audiovisual as certificacións citadas no punto 9 do artigo 4º.
Artigo 7º
No caso de que o beneficiario da subvención incumprise algunha das condicións ou obrigas estipuladas, a Consellería de Cultura e Comunicación Social instruirá expediente sancionador, conforme o previsto na vixente Lei de réxime xurídico das administracións públicas e do procedemento administrativo común e, se procede, anulará os beneficios concedidos e solicitará a devolución das cantidades percibidas, se as houber, segundo o procedemento que establece o Regulamento xeral de recadación.
Artigo 8º
De non notificarse resolución favorable no prazo de tres meses a partir da presentación da solicitude, entenderase desestimada a petición correspondente, podendo o solicitante a partir desa data retira-la documentación presentada nos 30 días seguintes. Transcorrido este prazo arquivarase sen mais trámite.
Disposicións derradeiras
Primeira.-Facúltase o director xeral de Medios de Comunicación Social e Audiovisual para dictar, no ámbito das súas competencias cantas disposicións considere precisas para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 22 de decembro de 1997.
Jesús Pérez Varela
Conselleiro de Cultura, Comunicación Social
e Turismo
2264